**IV. KORIZMENI TJEDAN, Subota, Jutarnja**  
  
POZIVNIK  
  
R. Otvori, Gospodine, usne moje.  
O. I usta će moja navješćivati hvalu tvoju.  
  
**Ant. Dođite, poklonimo se Kristu koji je za nas bio kušan i trpio.**

    Dođite, kličimo Gospodinu, \*  
        uzvikujmo Hridi, Spasitelju svome!  
    Pred lice mu stupimo s hvalama, \*  
        kličimo mu u pjesmama!  
    Jer Gospodin je Bog velik, \*  
        Kralj velik nad svim bogovima.  
    U njegovoj su ruci zemaljske dubine, \*  
        njegovi su vrhunci planina.  
    Njegovo je more, on ga je stvorio, \*  
        i kopno koje načiniše ruke njegove:  
    Dođite, prignimo koljena i padnimo nice, \*  
        poklonimo se Gospodinu koji nas stvori!  
    Jer on je Bog naš, \*  
        a mi narod paše njegove, ovce što on ih čuva.  
    O da danas glas mu poslušate: †  
        »Ne budite srca tvrda kao u Meribi, \*  
        kao u dan Mase u pustinji  
    gdje me iskušavahu očevi vaši, \*  
        iskušavahu, premda vidješe djela moja.  
    Četrdeset mi ljeta dodijavao naraštaj onaj, †  
        pa rekoh: Narod su nestalna srca, \*  
        i ne proniču moje putove. \*  
    Tako se zakleh u svom gnjevu: \*  
        Nikad neće ući u moj počinak!«  
    Slava Ocu…

**Ant. Dođite, poklonimo se Kristu koji je za nas bio kušan i trpio.**

HIMAN  
  
O Sunce spasa, Isuse,  
Zasini do dna u dušu,  
Dok sviće i dan biva nam  
Za crnom noći miliji.  
  
Ti daješ vrijeme prijatno,  
Ti daj i suzâ potoke,  
Da žrtvu srca peremo,  
Što ljubav će je spaliti.  
  
Nek samo šiba pokore  
Led srca našeg razbije,  
Tad s vrela, iz kog teko grijeh,  
Poteć i dobre suze će.  
  
Već ide dan, tvoj slavni dan,  
I s nova svud će cvasti cvijet:  
Daj smjernu radost i nama  
Obrativši nas na put svoj.  
  
Nek cio ti se klanja svijet,  
Dobrote puna Trojice,  
A nas nek milost obnovi,  
Da novu pjesmu pjevamo. Amen.

PSALMODIJA

***Ant. 1. Jutrom naviještamo, Gospodine, ljubav tvoju i noću vjernost tvoju.***

      Dobro je slaviti Gospodina, \*  
        pjevati imenu tvome, Svevišnji;  
    naviještati jutrom ljubav tvoju, \*  
        i noću vjernost tvoju,  
    uz harfu od deset žica i liru, \*  
        s pjesmom uz citaru.  
    Obradovao si me djelima svojim, Gospodine, \*        kličem zbog djela ruku tvojih.  
    Kako su silna djela tvoja, Gospodine, \*  
        kako duboki naumi tvoji!  
    Bezuman čovjek ne spoznaje, \*  
        luđak to ne shvaća.  
    Sve ako bi bezbošci nicali ko trava, \*  
        i cvali svi što zlo čine,  
    određeni su za vječnu propast; \*  
        a ti, Gospodine, dovijeka uzvišen ostaješ.  
    Doista, dušmani tvoji, Gospodine, †  
        tvoji će dušmani propasti; \*  
        raspršit će se svi što čine zlo.  
    Rog si mi digao ko u bivola, \*  
        pomazao me uljem prečistim;  
    i oko mi s visoka gleda dušmane, \*  
        i uho mirno sluša o onima što na me ustaju.  
    Ko palma cvate pravednik \*  
        i raste ko cedar libanonski.  
    Zasađeni u Domu Gospodnjemu, \*  
        cvatu u dvorima Boga našega.  
    Rod donose i u starosti, \*  
        sočni i puni svježine:  
    da navijeste kako je pravedan Gospodin, \*  
        Hrid moja, onaj na kome nema nepravde.  
    Slava Ocu…  
  
***Ant. Jutrom naviještamo, Gospodine, ljubav tvoju i noću vjernost tvoju.***

***Ant. 2. Dat ću vam novo srce, nov duh udahnut ću u vas.***

     Tada ću vas sabrati iz svih naroda †  
        i skupiti iz svih zemalja, \*  
        natrag vas dovesti u vašu zemlju.  
    Poškropit ću vas vodom čistom \*  
        da se očistite.  
    Očistit ću vas od svih vaših nečistoća \*  
        i od svih kumira vaših.  
    Dat ću vam novo srce \*  
        nov duh udahnut ću u vas!  
    Izvadit ću iz tijela vašega srce kameno \*  
        i dat ću vam srce od mesa.  
    Duh svoj udahnut ću u vas †  
       da hodite po mojim zakonima \*  
       i da čuvate i vršite moje naredbe.  
    I nastanit ćete se u zemlji,  
        koju dadoh ocima vašim, †  
        i bit ćete moj narod, \*  
        a ja ću biti vaš Bog.  
    Slava Ocu…

***Ant. Dat ću vam novo srce, nov duh udahnut ću u vas.***

***Ant. 3. U ustima djece i dojenčadi hvalu si pripravio, Gospodine.***

      Gospodine, Bože naš, †  
        divno li je ime tvoje po svoj zemlji, \*  
        veličanstvom nebo natkriljuješ!  
    U ustima djece i dojenčadi †  
        hvalu si pripravio protiv neprijatelja, \*  
        da postidiš mrzitelja, tlačitelja.  
    Gledam ti nebesa, djelo prstiju tvojih, \*  
        mjesec i zvijezde što ih učvrsti -  
    pa što je čovjek da ga se spominješ, \*  
        sin čovječji te ga pohađaš?  
  
    Ti ga učini malo manjim od anđela, \*  
        slavom i čašću njega ovjenča.  
    Vlast mu dade nad djelima ruku svojih, \*  
        njemu pod noge sve podloži:  
    ovce i svakolika goveda, \*  
        i zvijeri poljske k tome,  
    ptice nebeske i ribe morske, \*  
        i što god prolazi stazama morskim.  
    Gospodine, Bože naš, \*  
        divno li je ime tvoje po svoj zemlji!  
    Slava Ocu…

***Ant. U ustima djece i dojenčadi hvalu si pripravio, Gospodine.***

KRATKO ČITANJE Iz 1, 16-18  
Operite se, očistite. Uklonite mi s očiju djela opaka, prestanite zlo činiti! Učite se dobrim djelima: pravdi težite, ugnjetenom pritecite u pomoć, siroti pomozite do pravde, za udovu se zauzmite. Hajde, dakle, da se pravdamo, govori Gospodin. Budu l’ vam grijesi kao grimiz, pobijeljet će poput snijega; kao purpur budu li crveni, postat će kao vuna.  
  
KRATKI OTPJEV  
R. On će me osloboditi \* od zamke ptičarske. On će me.  
O. I od pogubna govora \* Od zamke ptičarske. Slava Ocu. On će me.

EVANĐEOSKI HVALOSPJEV  
  
***Ant. Nikada nitko nije govorio kao što govori ovaj Čovjek***.

Blagoslovljen Gospodin, Bog Izraelov, \*  
        što pohodi i otkupi narod svoj;  
    podiže nam snagu spasenja \*  
        u domu Davida, sluge svojega,  
    kao što obeća na usta  
        svetih proroka svojih odvijeka: †  
        spasiti nas od neprijatelja naših - \*  
        i od ruke sviju koji nas mrze;  
    iskazati dobrotu ocima našim, \*  
        i sjetiti se Saveza svetoga svojega,  
    zakletve kojom se zakle Abrahamu,  
        ocu našemu: \*  
        da će nam dati  
    te mu, izbavljeni iz ruku neprijatelja, \*  
        služimo bez straha  
    u svetosti i pravednosti pred njim \*  
        u sve dane svoje.  
    A ti, dijete, prorok ćeš se Svevišnjega zvati \*  
        jer ćeš ići pred Gospodinom  
        da mu pripraviš putove,  
    da pružiš spoznaju spasenja narodu njegovu \*  
        po otpuštenju grijeha njihovih,  
    darom premilosrdnog srca Boga našega \*  
        po kojem će nas pohoditi  
        Mlado Sunce s visine,  
    da obasja one što sjede u tmini  
        i sjeni smrtnoj, \*  
        da upravi noge naše na put mira.  
    Slava Ocu…  
  
***Ant. Nikada nitko nije govorio kao što govori ovaj Čovjek.***  
  
MOLBENICA

Vazda i posvuda hvalu iskazujmo Kristu koji nas spašava i njemu se s vjerom utecimo:

***Gospodine, u pomoć nam priteci svojom milošću.***

1. Daj da svoja tjelesa sačuvamo neporočna da u njima može boraviti Duh Sveti.

2. Nauči nas da se od jutra sami stavljamo na službu svojoj braći, te da cijeloga dana u svemu vršimo tvoju volju.

3. Daj da tražimo kruh koji je za život vječni, kruh što nam ga ti nudiš svaki dan.

4. Neka nas zagovara tvoja Majka, utočište grešnika,  
-da nam dobrostivo oprostiš naše grijehe. Oče naš...

MOLITVA

Milosrdni Bože, ti nam upravljaj našim srcem, jer se tebi bez tebe ne može svidjeti. Po Gospodinu.

ZAKLJUČAK  
Blagoslovio nas svemogući Bog, sačuvao nas od svakoga zla i priveo nas u život vječni.  
Amen.